На основу члана 10. и 76. Закона о култури („Службени гласник РС“, бр. 72/2009,13/2016, 30/2016- исправка и 6/2020, 47/2021 и 78/2021) a у вези са Уредбом о критеријумима, мерилима и начину избора пројеката у култури који се финансирају и суфинансирају из буџета Републике Србије, аутономне покрајине, односно јединица локалне самоуправе („Службени гласник РС“, бр. 105/2016 и 112/2017), члана 52. Закона о локалној самоуправи („Службени гласник РС“, бр. бр. 129/2007, 83/2014 - други закон, 101/2016 - други закон, 47/2018 и 111/2021 - други закон.), Одлуке о утврђивању јавног интереса у области културе на територији општине Лајковац („Службени гласник општине Лајковац“, бр.1/2018), Одлуке о буџету Општине Лајковац за 2023. годину, Годишњег плана расписивања јавних конкурса за финансирање пројеката и програма удружења и других организација цивилног друштва из средстава буџета Општине Лајковац у 2023. години (06-05/23-III од 17.01.2023.године). Општинска управа Општине Лајковац доноси:

ОДЛУКУ

О ПОКРЕТАЊУ ПОСТУПКА ЗА ФИНАНСИРАЊЕ И СУФИНАНСИРАЊЕ ПРОЈЕКАТА У ОБЛАСТИ КУЛТУРЕ ИЗ БУЏЕТА ОПШТИНЕ ЛАЈКОВАЦ У 2023. ГОДИНИ

Члан 1.

Покреће се поступак за доделу средстава на име финансирања и суфинансирања пројеката у области културе из буџета Општине Лајковац за 2023. године.

Финансирање и суфинансирање пројеката у култури обавља сње у складу са прописима којима се уређије контрола државне помоћи, у складу са законом.

Члан 2.

Одлуком о буџету Општине Лајковац, предвиђена су средства за финансирање и суфинансирање пројеката у области културе за 2023. годину и то за:

1. износ од 100.000,00 динара Програм 13-Развој културе и информисања, ПА 1201-0002 Јачање културне продукције и уметничког стваралаштва, фунција 820- Услуге културе – буџетска средства намењена пројектима субјеката у култури.

Члан 3.

Општина Лајковац ће средства за финасирање и суфинансирање пројеката у области културе из буџета општине Лајковац у 2023. години, у износу од 100.000,00 динара доделити на основу критеријума на основу којих ће се оцењивати пројекти пријављени на конкурсу:

1. Усклађеност пројекта са општим интересом у култури и циљевима и приоритетима конкурса
2. Квалитет и садржајна иновативност пројекта
3. Капацитети потребни за реализацију пројекта и то:
4. Стручни, односно уметнички капацитети,
5. Неопходни ресурси
6. Финансијски план – разрађеност, усклађеност са планом активности пројекта, економичност и укљученост више извора финансирања
7. Степен утицаја пројекта на квалитет културног живота

Критеријуми се примењују на појединачне области културне делатности уз поштовање специфичности тих области.

**Конкурс се расписује за следеће области културе:**

*1) Аматерско стваралаштво (књижевно, ликовно, музичко, уметничке игре – народне игре идр.)*

*2) Књижевно стваралаштво;*

*3) Музичко стваралаштво и интерпретација;*

*4) Ликовно стваралаштво (сликарство и вајарство);*

*5) уметничка игра - класичан балет, савремена игра (стваралаштво и интерпретација);*

*6) Аудио-визуелно стваралаштво;*

*7) Манифестације везане за културно стваралаштво и етно манифестације.*

*8) Остала извођења културних програма и културних садржаја (мјузикл, циркус, пантомима, улична уметност и сл.);*

*9) Подршка учешћа уметника са територије општине Лајковац на менифестацијама у земљи и иностранству;*

*10) Откривање, прикупљање, истраживање, документовање, проучавање, вредновање, заштита, очување, представљање, интерпретација, управљање и коришћења НЕМАТЕРИЈАЛНОГ КУЛТУРНОГ НАСЛЕЂА (утврђено Листом елемената нематеријалног културног наслеђа Републике Србије од стране Министарства културе и информисања)*

*11) Промоција локалног етно стваралаштва на територији општине Лајковац, у земљи и иностранству.*

Члан 4.

Средства за финансирање и суфинансирање пројеката у области културе чији оснивач није Општина Лајковац и чији се културни програми, односно делови програма, текући расходи и издаци не финансирају и суфинансирају из буџета оснивача, распоредиће се путем јавног конкурса који расписује Општинска управа општине Лајковац, а у складу са Законом о култури, Уредбом о критеријумима, мерилима и начину избора пројекта у култури који се финансирају и суфинансирају из буџета Републике Србије, аутономне покрајне, односно јединице локалне самоуправе и Уредбом о правилима за доделу државне помоћи.

Рок за подношење пријаве на конкурс и други подаци од важности за спровођење конкурса биће утврђени у тексту конкурса.

Конкурс ће бити објављен на званичној интернет страни Општине Лајковац и у дневном листу „АЛО“.

Члан 5.

Општина Лајковац ће доделити средства тек након што од корисника прибави писану изјаву да ли су и по ком основу већ додељена средства државне помоћи за исте оправдане трошкове а у складу са чланом 5. Уредбе о правилима за доделу државне помоћи („Службени гласник РС“, бр. 62/2021).

Члан 6.

Корисници државне помоћи односно корисници који имају право учешћа на конкурсу су:

**1.**Установе**,** уметничка и друга удружења регистрована за обављање делатности културе, појединци (уметници, сарадници, односно стручњаци у култури) као и други субјекти у култури који имају седиште или огранак на територији општине Лајковац без обзира на место реализације програма (у земљи и иностранству).

**2.** Установа, уметничка и друга удружења регистрована за обављање делатности културе, појединци (уметници, сарадници, односно стручњаци у култури) као и други субјекти у култури регистровани на територији других општина за пројекте које ће се реализовати на територији општине Лајковац.

Уколико је подносилац конкурсне пријаве физичко лице, корисник средстава може бити искључиво правно лице, регистровано за обављање делатности културе, преко кога се остварује пројекат, партнер подносиоца конкурсне пријаве или који на други начин учествује у пројекту. Одобрена средства не могу бити уплаћена на рачун физичког лица, нити се корисник средстава може накнадно мењати.

**3**.Цркве и верске заједнице имају права да конкуришу за доделу средстава за реализацију културних пројеката под условима као и удружења, у складу са Законом о црквама и верским заједницама (Службени гласник РС“, број 36/06)

**Установе, уметничка и друга удружења као и цркве и верске заједнице могу аплицирати са пројектима који промовишу културу општине Лајковац.**

Члан 7.

Поступак јавног конкурса спроводи комисија коју решењем именује Начелник општинске управе општине Лајковац.

Решењем се уређује састав и мандат комисије.

Комисију чине 3 чланa а председника комисије, који координара радом Комисије и води седнице, чланови бирају на првој седници.

Комисија доноси и усваја Пословник о раду.

Комисија је обавезна да за сваки пројекат који се разматра сачини писмено образложење у коме се наводе разлози за прихватање или неприхватање пројекта.

Стручне и административно-техничке послове за потребе Комисије обављаће Гордана Гачић, саветник на пословима друштвене бриге о деци и културе.

Члан 8.

Чланови Комисије, пре почетка рада, дужни су да потпишу изјаву да нису у сукобу интереса, односно да немају приватни интерес у вези са радом и одлучивањем комисије, односно спровођењем конкурса који може да угрози јавни интерес у обављању послова члана комисије за финансирање и суфинансирање пројеката из буџета општине Лајковац.

У случају сазнања да се налази у сукобу интереса, члан комисије је дужан да о томе одмах обавести остале чалнове и да се изузме из даљег рада комисије.

Начелник општинске управе општине Лајковац, након што се именовани члан изузео услед постојања сукоба интереса, именује у комисију новог члана уместо изузетог члана.

Сва акта која је комисија донела у поступку у коме је учествовао члан који је био у сукобу интереса, поништиће се Одлуком начелника Општинске управе општине Лајковац.

Члан 9.

У циљу реализације ове Одлуке, Комисија за избор пројекта по расписаном јавном конкурсу за финансирање и суфинансирање пројеката у култури из буџета Општине Лајковац за 2023. годину, врши оцену сваког пројекта на основу вредновања критеријума утврђених Конкурсом и даје предлог за финансирање и суфинансирање пројеката у области културе из буџета Општине Лајковац у 2023. години, начелнику Општинске управе општине Лајковац. Начелник Општинске управе општине Лајковац доноси Одлуку за финансирање и суфинансирање пројеката у области културе из буџета Општине Лајковац у 2023. години која садржи списак изабраних пројеката и износе финансијских средстава.

Чланови комисије добијају накнаду за свој рад.

Члан 10.

Резултати јавног конкурса објављују се на званичној интернет страни општине Лајковац најкасније 60 дана од дана завршетка подношења пријава .

Члан 11.

Одлука ступа на снагу даном доношења.

Члан 12.

Одлуку објавити на званичној интернет страници општине Лајковац [www.lajkovac.org.rs](http://www.lajkovac.org.rs) и доставити члановима Комисије, Одељењу за општу управу и друштвене делатности, Одељењу за буџет и финансије и архиви општине.

ОПШТИНСКА УПРАВА ОПШТИНЕ ЛАЈКОВАЦ

Број: 410-98 /23-IV од 10.03.2023. године

 НАЧЕЛНИК ОПШТИНСКЕ УПРАВЕ

 Мирјана Ђаковић